ET Euroopa Liidu Teataja L 204/7

KOMISJONI MÄÄRUS (EL) 2016/1244,

28. juuli 2016,

millega muudetakse Euroopa Parlamendi ja nõukogu määruse (EÜ) nr 1334/2008 I lisa teatavate lähedaste, α,β-küllastumata struktuuri sisaldavate lõhna- ja maitseainete rühma osas

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1334/2008, mis käsitleb toiduainetes kasutatavaid lõhna- ja maitseaineid ning teatavaid lõhna- ja maitseomadustega toidu koostisosi ning millega muudetakse nõukogu määrust (EMÜ) nr 1601/91, määrusi (EÜ) nr 2232/96 ja (EÜ) nr 110/2008 ning direktiivi 2000/13/EÜ, (1) eriti selle artikli 11 lõiget 3,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus, (2) eriti selle artikli 7 lõiget 5,

ning arvestades järgmist:

(1) Määruse (EÜ) nr 1334/2008 I lisas on sätestatud Euroopa Liidus toidus kasutada lubatud lõhna- ja maitseainete ning nende lähtematerjalide loetelu ja selliste ainete kasutamise tingimused.

(2) Komisjoni rakendusmäärusega (EL) nr 872/2012 (3) võeti vastu lõhna- ja maitseainete loetelu ja kanti see loetelu määruse (EÜ) nr 1334/2008 I lisa A osasse.

(3) Kõnealust loetelu võib ajakohastada vastavalt määruse (EÜ) nr 1331/2008 artikli 3 lõikes 1 osutatud ühtsele menetlusele kas komisjoni algatusel või pärast liikmesriigi või huvitatud isiku taotluse esitamist.

(4) Liidu lõhna- ja maitseainete ning lähtematerjalide loetelu sisaldab mitut ainet, mille kohta Euroopa Toiduohutusamet (edaspidi „toiduohutusamet“) on palunud saata hindamise lõpuleviimiseks täiendavaid teaduslikke andmeid enne tähtaegu, mis on kehtestatud määruse (EÜ) nr 1334/2008 I lisa A osas.

(5) Toidu lõhna- ja maitseainete rühma FGE.208 hindamise FGE 208rev.1 raames hinnatava järgmise viie aine – p-menta-1,8-dieen-7-ool (FLi nr 02.060), mürtenool (FLi nr 02.091), mürtenaal (FLi nr 05.106), p-menta-1,8-dieen-7-üülatsetaat (FLi nr 09.278) ja mürtenüülatsetaat (FLi nr 09.302) –puhul kehtestati nõutud täiendavate teaduslike andmete esitamiseks liidu loetelus tähtaeg 31. detsember 2012. Taotleja on sellised andmed esitanud.

(6) Kõnealusesse keemiliste ainete rühma kuulub aine p-menta-1,8-dieen-7-aal (FLi nr 05.117), mida kasutati seda rühma esindava ainena ja mille kohta esitati toksilisuse andmed.

(7) Toiduohutusamet hindas esitatud andmeid ning jõudis oma 24. juuni 2015. aasta teaduslikus arvamuses (4) järeldusele, et aine p-menta-1,8-dieen-7-aal (FLi nr 05.117) on in vivo genotoksiline, mistõttu selle kasutamine lõhna- ja maitseainena võib olla tervisele ohtlik. Kõnealune aine on juba komisjoni määrusega (EL) 2015/1760 (5) liidu loetelust välja jäetud.

(8) Samuti jõudis toiduohutusamet nimetatud arvamuses järeldusele, et kuna p-menta-1,8-dieen-7-aal (FLi nr 05.117) on rühma esindav aine, võivad tervisele ohtlikud olla ka muud sellesse rühma kuuluvad ained.

(9) Selleks et hinnata täiendavalt nimetatud viie aine ohutust, paluti asjaomastel isikutel ametlikult esitada täiendavad toksilisuseuuringud 30. aprilliks 2016, et toiduohutusamet saaks nende ainetega seotud hindamise lõpule viia.

(10) Asjaomased isikud saatsid nõutud uued uuringud enne 30. aprilli 2016.

(11) Samuti on senikaua, kuni toiduohutusamet uusi teaduslikke andmeid hindab, asjakohane teha vajaduse korral nende ainete täielik hindamine vastavalt toiduohutusameti toiduga kokkupuutuvate materjalide, ensüümide, lõhna- ja maitseainete ning abiainete teaduskomisjoni korrale ja viia lõpule sellele järgnev reguleerimisprotsess, et muuta nimetatud viie lõhna- ja maitseaine kasutustingimusi, kajastamaks paremini nende ainete tegelikku kasutamist.

(12) Tehnilistel põhjustel tuleks kehtestada üleminekuperiood toidu suhtes, millele on lisatud mõnda neist viiest lõhna- ja maitseainest ning mis on lastud turule või kolmandatest riikidest liitu saadetud enne käesoleva määruse jõustumise kuupäeva.

(13) Määruse (EÜ) nr 1334/2008 I lisa A osa tuleks seega vastavalt muuta.

(14) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 1334/2008 I lisa A osa muudetakse käesoleva määruse lisa kohaselt.

Artikkel 2

1. Toitu, millele on lisatud mõnda järgmisest viiest lõhna- ja maitseainest – p-menta-1,8-dieen-7-ool (FLi nr 02.060), mürtenool (FLi nr 02.091), mürtenaal (FLi nr 05.106), p-menta-1,8-dieen-7-üülatsetaat (FLi nr 09.278) ja mürtenüülatsetaat (FLi nr 09.302) –, mis ei vasta käesoleva määruse lisas sätestatud tingimustele ning mis on seaduslikult turule lastud enne käesoleva määruse jõustumist, võib turustada kuni selle minimaalse säilivusaja või tarvitamise tähtaja lõpuni.

2. Liitu imporditud toitu, millele on lisatud mõnda lõikes 1 nimetatud lõhna- ja maitseainet ning mis ei vasta käesoleva määruse lisas sätestatud tingimustele, võib turustada kuni selle minimaalse säilivusaja või tarvitamise tähtaja lõpuni juhul, kui sellise toidu importija suudab tõendada, et toit on lähetatud asjaomasest kolmandast riigist ja on liitu teele saadetud enne käesoleva määruse jõustumise kuupäeva.

3. Lõigetes 1 ja 2 kehtestatud üleminekuperioode ei kohaldata lõhna- ja maitseainete segude suhtes.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 28. juuli 2016 Komisjoni nimel president Jean-Claude JUNCKER

(1) ELT L 354, 31.12.2008, lk 34.

(2) ELT L 354, 31.12.2008, lk 1.

(3) Komisjoni 1. oktoobri 2012. aasta rakendusmäärus (EL) nr 872/2012, millega võetakse vastu Euroopa Parlamendi ja nõukogu määruses (EÜ) nr 2232/96 ettenähtud lõhna- ja maitseainete loetelu, lisatakse see Euroopa Parlamendi ja nõukogu määruse (EÜ) nr 1334/2008 I lisasse ning tunnistatakse kehtetuks komisjoni määrus (EÜ) nr 1565/2000 ja komisjoni otsus nr 1999/217/EÜ (ELT L 267, 2.10.2012, lk 1).

(4) Scientific Opinion on Flavouring Group Evaluation 208 Revision 1 (FGE.208Rev1): Consideration of genotoxicity data on representatives for 10 alicyclic aldehydes with the α,β-unsaturation in ring/side-chain and precursors from chemical subgroup 2.2 of FGE.19 (Teaduslik arvamus toidu lõhna- ja maitseainete rühma 208 hindamise 1. läbivaatamise kohta (FGE.208Rev1). Genotoksilisuse andmed ainete kohta, mis esindavad kümmet FGE.19 keemiliste ainete alarühma 2.2 kuuluvat α,β-küllastumata tsükli või külgahelaga alitsüklilist aldehüüdi ja nende lähteaineid). EFSA Journal 2015;13(7):4173, 28 lk, doi:10.2903/j.efsa.2015.4173. Esitatud veebisaidil: www.efsa.europa.eu/efsajournal.

(5) Komisjoni 1. oktoobri 2015. aasta määrus (EL) 2015/1760, millega muudetakse Euroopa Parlamendi ja nõukogu määruse (EÜ) nr 1334/2008 I lisa seoses p-menta-1,8-dieen-7-aali väljajätmisega Euroopa Liidu lõhna- ja maitseainete loetelust (ELT L 257, 2.10.2015, lk 27).